གནས་ཡུལ་དངོས་ནི།བསང་བརྔན་ལས།ཡུལ་ནི་སེ་ཤད་དེ་གྲོང་ན།།སྲིང་ཅིག་ཁུག་ཆོས་དབྱར་མོ་བསིལ།།ཞེས་དང་།སྣང་ཞིག་ཟླ་བ་རྒྱལ་མཚན་རྣམ་ཐར་ལས།ཇོ་མོ་ལྷ་རི་དབྱར་མོ་སིལ་སྲིང་མོའི་ཚུལ་དུ་གང་བཅོལ་སྒྲུབ་པ་སོགས་རྟགས་དུ་མ་ལྡན་ནོ།།ཞེས་དང་།ཆོས་འབྱུང་མེ་ཏོག་སྦྲང་རྩི་ལས།དེ་ནས་མར་བྱོན་པ་དང་།བྲིན་ཆུ་དབར་གྱི་སོ་མཚམས་ཀྱི་ལྷ་སྲིན་བཀྲ་ཤིས་ཚེ་རིང་མ་བཏུལ་ནས་དམ་ལ་བཏགས་ཏེ་མིང་ཡང་བདག་ཉིད་ཆེན་མོ་རྡོ་རྗེ་ཀུན་གྲགས་མར་བཏགས་སོ།།ཞེས་ལྷོ་གྲོ་མོ་རྫོང་ཕག་རི་གྲོང་བརྡལ་གྱི་ཁོངས་སུ་ཇོ་མོ་ལྷ་རི་ཞེས་པ་ཡང་ཡོད་མོད།གོང་དུ་ནུབ་ཀྱི་ལྷ་རི་ཡ་མ་སྐྱོལ།།གསང་མཚན་ཁུག་ཆོས་དབྱར་མོ་བསིལ།།ཞེས་གསུངས་པས་བལ་བོད་མཚམས་དིང་རིའི་ལྷོ་ངོས་སུ་ཡོད་པའི་མིང་གི་རྣམ་གྲགས་གངས་རྒྱལ་མོ་མཐོན་མཐིང་།ཇོ་མོ་བཀྲ་ཤིས་ཚེ་རིང་མ།ཇོ་མོ་བླ་རི།ཇོ་མོ་གླང་མ་ཞེས་དེ་ཡིན་པར་འདོད་དོ།།